Zápisnica z pracovnej porady na Ministerstve spravodlivosti SR
zo dňa 25.11.2013
------------------------------------------------------------------------------------

Prítomní:   	JUDr. Tomáš Borec
		JUDr. Ľubomíra Vrobelová 
Mgr.  Anna Hesková 

Mgr. Marta Božková 
JUDr. Ingrid Vrkočová 
JUDr. Pavol Uhrík 
Mgr. Pavel Pitoňák 
Mgr. Erika Berčíková 
Helena Gubová 

Pracovnú poradu otvorila JUDr. Vrobelová, vedúca služobného úradu MS SR. Prítomných privítala a v úvode oboznámila so závermi z pracovnej porady riaditeľov správy súdov (KS+OS). Informovala, že sa vedú rokovania s Ministerstvom vnútra SR, ktoré 6.8.2013 odprezentovalo vyhodnotenia, kde vidí úspory, pričom konštatovalo, že sme jediný rezort, kde sa dotýka reforma v minimálnej oblasti. MV SR navrhlo šesť úspor: 

a./ zrušenie Inštitútu MS SR v Omšení a nahradiť ho externými dodávateľmi. (urobila sa analýza v správe, pričom sa zistilo, že by bola minimálna úspora, resp. by mohol fungovať ako súčasť MS SR – otázka sa stále prejednáva s VSÚ MV SR)

b./ zlúčenie centra právnej pomoci s Centrom medzinárodnej ochrany  práv detí (MPSVaR) –
k zlúčeniu nemôže dôjsť, nakoľko CPP koná pred akýmkoľvek rozhodnutím a Centrum koná po právoplatných rozhodnutiach, ich činnosť nie je totožná ani podobná. MS SR uvažuje, že by CPP participovalo na  elektronickom monitoringu a zaviedli by štátnych obhajcov (ex offo) 
c./ optimalizácia justičnej pokladnice – úspora v personálnom zabezpečení, pokiaľ však nie je adekvátne programové prepojenie nie je možné justičnú pokladnicu optimalizovať 
d./ zrušenie 13.-14. platov sudcov – pre rok 2014 nebude realizované
e./ prijať opatrenie v civilnej prevádzke – poštovné (700 tis. Eur/mes. – centralizované pod MS SR  pre 86 organizácií)
f./ zabezpečiť činnosť súdov tak, aby OS nefungovali ako rozpočtová, ale preddavková organizácia (preniesť kompetencie pod KS) – javí sa ako nie jednoduché, ani po právnej stránke. Na okresné súdy bol doručený osobitný list, kde sa zisťuje analýza stavu vzhľadom na rozhodovaciu činnosť, optimalizáciu procesov 63 súdov – 2 varianty, materiál daný do pripomienkového konania – či prináša úsporu, či je právne možná. Návrhy a pripomienky s vecným argumentačným podkladom majú predložiť predsedovia súdov MS SR v termíne do 27.11.2013. 

	Na otázku, či sa v najbližšom období niečo plánuje ohľadne zákona o štátnej a verejnej služby, vedúca služobného úradu uviedla, že na jar 2014 zasadne pracovná skupina a dokončí ústavný zákon (JUDr. Paluš, JUDr. Dobšovičová). Táto agenda prešla pod Úrad vlády – je potrebné zastabilizovať, zamestnanci justície majú mať osobitné postavenie. Vo všeobecnosti sa hovorí o rozdelení na jednotlivé časti, kde budú dané základné tabuľky + % jednotlivým ministerstvám vyhláškou. 

	JUDr. Tomáš Borec privítal prítomných a zároveň informoval, že dnes bol pri podpisovaní KZ vyššieho stupňa. Pričom jednou z výhod uviedol skutočnosť, že od 1.1.2014 sa zvyšuje (valorizuje) o sumu 16,- Eur pre všetky rezorty, kde majú zamestnancov vo VS a ŠS. Každoročný prepočet v závislosti od  rokov praxe  bude naďalej zachovaný a plat zamestnancov bude aj v roku 2014 o túto sumu navýšený. 

Na valorizáciu je potrebných 90 mil. Eur. 

	Ďalej poznamenal, že MF SR doteraz nesplnilo prísľub a do dnešného dňa nezaujalo stanovisko, čo s chýbajúcou sumou 671 tis. Eur  pre náš rezort. Ale aj napriek tomu z rezerv minister uvoľnil sumu 791 tis. Eur, ktorá bude použitá na koncoročné odmeny zamestnancov justície vo výške 130,- Eur/os/netto.  Mgr. Božková reagovala, že MF bude písomne urgovať, aby chýbajúce prostriedky vrátili späť do rezortu. 

	Mgr. Hesková na otázku, či sa sleduje výkonnosť na jednotlivých súdoch, odpovedala, že áno, tabuľky s výkonnosťou sa vyhodnocujú. 

	Pani Gubová požiadala, aby v prípade, keď MS SR bude mať vyhodnotenú  analýzu k návrhu k zefektívneniu výkonu správy súdov, jej ekonomické zhodnotenie a dopady na zamestnancov (10.12.2013), aby túto skutočnosť dalo na vedomie zástupcom OZJ v SR. 

	Predsedníctvo OZJ znova poukázalo na nepriaznivú situáciu v justícii, pričom zdôraznilo, že jedna tretina zamestnancov v rezorte pracuje za mzdu, ktorá je v súčasnosti na hranici chudoby. 

	JUDr. Vrobelová poznamenala, že vo vzťahu k MF musia vykryť finančné prostriedky na súdne konania, poštovné (na hromadné žaloby). Dôležité je vyriešiť 610-osobné výdavky (671 tis. Eur, ktoré nám MF stále nevrátilo a  4,5 mil. deficit).